Poul Jensen er indehaver af en hjortefarm i Brovst. Fredag var han ude at kigge til sine dådyr. Han havde længe haft planer om, at de skulle aflives, på grund af nye regler fra EU. -	Jeg synes, de mennesker, der har lavet de regler, de ved ikke, hvad de har med at gøre, siger han. Ifølge reglerne skal alle danske hjorte øremærkes inden den 13. februar 2022. Noget der er umuligt for langt de fleste hjorteavlere at leve op til, og derfor har flere af dem allerede været i gang med at nedskyde deres besætning. Ikke muligt at øremærke For det er ikke en reel mulighed at øremærke dyrene. Derfor vækker det glæde, at Fødevarestyrelsen nu meddeler de danske hjorteavlere, at de formentlig kan søge om en dispensation. -  Jeg har på fornemmelsen, at der er en eller anden, der alligevel er blevet så fornuftig og kommet til at tænke, hvad er det vi roder lidt med her, om ikke det var en god idé at få det der sløjfet, siger Poul Jensen, der i dag er meget lettet. Meddelelsen fra Fødevarestyrelsen kommer, efter det danske Europaparlamentsmedlem Asger Christensen (Venstre), har forhørt sig om de specifikke regler i EU. -  Nu er der så et pusterum. Og så må vi tage det op politisk i Danmark. Det ved jeg også, at mine kollegaer i folketinget gør lige nu. Allerede nu. Sådan at vi kan få en langtidsholdbar løsning på hjorteavlen i Danmark. For ellers er man i gang med at udradere endnu et liberalt erhverv i Danmark, siger Asger Christensen. Selvom han glæder sig over, at reglerne er blevet ændret, undrer han sig over, hvorfor det først sker nu. På spørgsmålet om, hvorvidt Fødevareministeriet har nølet i sagen, lyder svaret fra Asger Christensen: -  De har nølet ad hekkenfeldt til. TV2 Nord ville gerne have forholdt Fødevareminister Rasmus Prehn denne kritik, men han har ikke ønsket at stille op til interview. Flere dyr er allerede skudt Flere hjortefarmere har allerede skudt flere af deres dyr. Poul Jensen fra Brovst var dog endnu ikke nået til at skyde sine, og han glæder sig over, at han formentlig ikke skal af med dem foreløbig. - Hvis der er nogen, der synes, de skal nedskydes,så synes jeg, de skal have dårlig samvittighed, siger Poul Jensen. Fødevarestyrelsen beklager i dag overfor TV2 Nord, at det har taget så lang tid, at få informationerne ud til hjorteavlerne.
Nye regler om øremærkning betød, at hjorteavlere var begyndt at skyde deres dyr. Men i dag meddelte Fødevarestyrelsen så, at man formentlig kan søge om en dispensation for de danske hjorte. Det rejser nu kraftig kritik af styrelsen.